CELEX: 32021D1364
Language: lt
Date: 1625788800000
Title: Komisijos sprendimas (ES) 2021/1364 2021 m. liepos 9 d. kuriuo Lenkijai leidžiama pratęsti tam tikrus Europos Parlamento ir Tarybos reglamento (ES) 2021/267 9, 10 ir 11 straipsniuose nurodytus laikotarpius (pranešta dokumentu Nr. C(2021) 5030) (Tekstas autentiškas tik anglų kalba)

2021 8 16   
               
               
                  LT
               
               
                  Europos Sąjungos oficialusis leidinys
               
               
                  L 293/28
               
            
         KOMISIJOS SPRENDIMAS (ES) 2021/1364
         2021 m. liepos 9 d.
         kuriuo Lenkijai leidžiama pratęsti tam tikrus Europos Parlamento ir Tarybos reglamento (ES) 2021/267 9, 10 ir 11 straipsniuose nurodytus laikotarpius
         
            
               (pranešta dokumentu Nr. C(2021) 5030)
            
         
         (Tekstas autentiškas tik anglų kalba)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2021 m. vasario 16 d. Europos Parlamento ir Tarybos reglamentą (ES) 2021/267, kuriuo, atsižvelgiant į tebesitęsiančią COVID-19 krizę, nustatomos konkrečios laikinosios priemonės dėl tam tikrų pažymėjimų, licencijų bei leidimų atnaujinimo arba pratęsimo, tam tikrų periodinių patikrinimų ir kvalifikacijos kėlimo kursų atidėjimo tam tikrose transporto teisės aktais reglamentuojamose srityse ir tam tikrų Reglamente (ES) 2020/698 nurodytų laikotarpių pratęsimo (1), ypač į jo 9 straipsnio 4 punktą, 10 straipsnio 4 punktą ir 11 straipsnio 4 punktą,
         kadangi:
         
                     (1)
                  
                  
                     Reglamento (ES) 2021/267 9 straipsnio 1 dalimi pratęsiami Europos Parlamento ir Tarybos direktyvos (ES) 2016/798 (2) 10 straipsnio 13 dalyje nurodytų bendrų saugos sertifikatų atnaujinimo terminai, kurie kitu atveju būtų pasibaigę arba baigtųsi laikotarpiu nuo 2020 m. rugsėjo 1 d. iki 2021 m. birželio 30 d.;
                  
               
                     (2)
                  
                  
                     Reglamento (ES) 2021/267 9 straipsnio 2 dalimi pratęsiamas Direktyvos (ES) 2016/798 12 straipsnio 2 dalyje nurodytų saugos leidimų, kurie kitu atveju būtų baigę galioti arba baigtų galioti laikotarpiu nuo 2020 m. rugsėjo 1 d. iki 2021 m. birželio 30 d., galiojimas;
                  
               
                     (3)
                  
                  
                     Reglamento (ES) 2021/267 10 straipsnio 1 dalimi pratęsiami Europos Parlamento ir Tarybos direktyvos (ES) 2004/49/EB (3) 10 straipsnio 5 dalyje nurodytų saugos sertifikatų atnaujinimo terminai, kurie kitu atveju būtų pasibaigę arba baigtųsi laikotarpiu nuo 2020 m. rugsėjo 1 d. iki 2021 m. birželio 30 d.;
                  
               
                     (4)
                  
                  
                     Reglamento (ES) 2021/267 10 straipsnio 2 dalimi pratęsiami Direktyvos 2004/49/EB 11 straipsnio 2 dalyje nurodytų saugos leidimų, atnaujinimo terminai, kurie kitu atveju būtų pasibaigę arba baigtųsi laikotarpiu nuo 2020 m. rugsėjo 1 d. iki 2021 m. birželio 30 d.;
                  
               
                     (5)
                  
                  
                     Reglamento (ES) 2021/267 11 straipsnio 1 dalimi pratęsiamas traukinio mašinistų pažymėjimų, kurie kitu atveju būtų baigę galioti arba baigtų galioti laikotarpiu nuo 2020 m. rugsėjo 1 d. iki 2021 m. birželio 30 d., galiojimas;
                  
               
                     (6)
                  
                  
                     Reglamento (ES) 2021/267 11 straipsnio 2 dalimi pratęsiami traukinio mašinistų pažymėjimų turėtojų periodinių patikrinimų užbaigimo terminai, kurie kitu atveju būtų pasibaigę arba baigtųsi laikotarpiu nuo 2020 m. rugsėjo 1 d. iki 2021 m. birželio 30 d.;
                  
               
                     (7)
                  
                  
                     2021 m. gegužės 31 d. raštu Lenkija pateikė pagrįstą prašymą leisti pratęsti tam tikrus Reglamento (ES) 2021/267 9, 10 ir 11 straipsniuose nurodytus laikotarpius. 2021 m. liepos 4, 11, 16, 21 ir 23 d. Lenkija pateikė papildomos informacijos prašymui pagrįsti;
                  
               
                     (8)
                  
                  
                     savo pagrįstu prašymu Lenkija siekia gauti leidimą Reglamento (ES) 2021/267 9 straipsnio 1 ir 2 dalyse, 10 straipsnio 1 ir 2 dalyse ir 11 straipsnio 1 ir 2 dalyse nurodytą laikotarpį nuo 2020 m. rugsėjo 1 d. iki 2021 m. birželio 30 d. pratęsti šešiais mėnesiais;
                  
               
                     (9)
                  
                  
                     remiantis Lenkijos pateikta informacija, dėl priemonių, kurių ji ėmėsi, kad užkirstų kelią COVID-19 plitimui arba jį suvaldytų, po 2021 m. birželio 30 d. greičiausiai vis dar nebus įmanoma atnaujinti bendrų saugos sertifikatų, atnaujinti saugos leidimų, atnaujinti lokomotyvus ir traukinius valdančių traukinio mašinistų pažymėjimų ir atlikti atitinkamų periodinių patikrinimų;
                  
               
                     (10)
                  
                  
                     visų pirma dėl Reglamento (ES) 2021/267 9 straipsnio 1 ir 2 dalyse ir 10 straipsnio 1 ir 2 dalyse nurodytų saugos sertifikatų ir saugos leidimų galiojimo Lenkija mano, kad būtina toliau pratęsti jų galiojimą, kad būtų išvengta rizikos, jog kelios geležinkelio įmonės ir infrastruktūros valdytojai laiku neatnaujins savo sertifikatų ar leidimų;
                  
               
                     (11)
                  
                  
                     remiantis Lenkijos pateikta informacija, 2020 m. kovo 20 d. sveikatos apsaugos ministro nacionalinis reglamentas, kuriuo skelbiama apie pandemijos egzistavimą, toje valstybėje narėje tebegalioja. Viena iš priemonių, priimtų siekiant užkirsti kelią COVID-19 plitimui arba jį suvaldyti, buvo, visų pirma, nuo 2020 m. spalio 4 d. Lenkijos geležinkelių transporto tarnybos (nacionalinė saugos institucija), kuri yra institucija, atsakinga už saugos sertifikatų ir saugos leidimų išdavimą ir atnaujinimą, darbuotojams nustatytas bendras įpareigojimas dirbti nuotoliniu būdu. Ši darbo sistema galiojo iki 2021 m. birželio mėn. pradžios, kai ta institucija įdiegė mišrų darbo modelį, pagal kurį pusė darbuotojų dirbo nuotoliniu būdu, o kita pusė – biure;
                  
               
                     (12)
                  
                  
                     antra, remiantis Lenkijos pateikta informacija, per šį aštuonių mėnesių laikotarpį Lenkijos geležinkelių transporto tarnyba susidūrė su dideliais audito ir patikrinimų, būtinų saugos sertifikatams ir saugos leidimams atnaujinti, įvykdymo apribojimais, darančiais poveikį inspektorių, vykdančių priežiūros veiklą vietoje, mobilumui. Dėl taikomų nacionalinių priemonių, pavyzdžiui, viešbučių uždarymo, inspektoriai negalėjo pasilikti nakčiai, kad galėtų vykdyti priežiūros veiklą, susijusią su stebėjimo veiklos patikrinimais naktį, todėl dar labiau vėlavo būtinos procedūros;
                  
               
                     (13)
                  
                  
                     todėl tie apribojimai taip pat darė poveikį prižiūrimiems subjektams, o tai taip pat turėjo įtakos laiku vykdomoms saugos sertifikatų ir saugos leidimų atnaujinimo procedūroms. Lenkijos teigimu, dėl tokių apribojimų susiklostė situacijos, kai prižiūrimi subjektai nesutiko su fiziniu inspektorių dalyvavimu arba sutiko dėl tokio dalyvavimo tik labai vėluodami. Tam tikrais atvejais buvo leista atlikti nuotolinius patikrinimus, tačiau patirtis parodė, kad jie paprastai užtrunka ilgiau, nes vizualinis geležinkelio riedmenų, techninių įrenginių ar geležinkelių infrastruktūros patikrinimas turi būti atliekamas remiantis tik prižiūrimo subjekto pateiktais dokumentais. Be to, dažnai reikia pakartotinai prašyti pateikti papildomų įrodymų, o tai taip pat gali užvilkinti procedūras;
                  
               
                     (14)
                  
                  
                     Lenkijos priimtų priemonių, kuriomis siekiama užkirsti kelią COVID-19 plitimui ir jį suvaldyti, poveikis įprastam nacionalinės saugos institucijos darbų srautui gali turėti įtakos to subjekto pajėgumui apdoroti būsimus saugos sertifikatų ir saugos leidimų atnaujinimo procesus. Susikaupus tokiam dideliam gaunamų paraiškų skaičiui kyla pavojus, kad ši institucija negalės jų laiku išnagrinėti ir reikiamus sertifikatus bei leidimus išduos po nustatyto termino;
                  
               
                     (15)
                  
                  
                     kalbant apie Reglamento (ES) 2021/267 11 straipsnio 1 ir 2 dalis, remiantis Lenkijos pateikta informacija, dėl priemonių, kurių Lenkija ėmėsi siekdama užkirsti kelią COVID-19 plitimui arba jį suvaldyti, po 2021 m. birželio 30 d. taip pat vis dar bus neįmanoma atnaujinti traukinio mašinisto pažymėjimų ir atlikti atitinkamų periodinių patikrinimų;
                  
               
                     (16)
                  
                  
                     remiantis tos valstybės narės pateikta informacija, Lenkijos geležinkelių transporto tarnyba taip pat yra subjektas, atsakingas už traukinio mašinisto pažymėjimų išdavimą ir atnaujinimą. Kaip paaiškinta 11–13 konstatuojamosiose dalyse, tos nacionalinės saugos institucijos darbuotojams taikomos darbo nuotoliniu būdu priemonės turėjo įtakos jų paslaugų teikimui;
                  
               
                     (17)
                  
                  
                     remiantis Lenkijos pateikta informacija, toje valstybėje narėje yra daugiau kaip 17 000 traukinio mašinistų. Traukinio mašinisto pažymėjimai visiems šiems mašinistams išduodami nuo 2011 m. pagal 2011 m. vasario 18 d. Lenkijos infrastruktūros ministro potvarkį dėl traukinio mašinisto pažymėjimų. Kadangi šių pažymėjimų galiojimo laikotarpis yra 10 metų, dauguma jų baigs galioti 2021 m. Todėl ir šiuo atveju susikaupus tokiam dideliam gaunamų paraiškų skaičiui gali kilti pavojus, kad ta institucija negalės jų laiku išnagrinėti ir reikiamus pažymėjimus išduos pasibaigus terminui;
                  
               
                     (18)
                  
                  
                     kalbant konkrečiai apie periodinius traukinio mašinistų patikrinimus, remiantis Lenkijos pateikta informacija, nuo 2020 m. balandžio 16 d. visi periodiniai žinių ir įgūdžių patikrinimai buvo sustabdyti nacionalinės teisės aktais, kuriais siekiama kovoti su pandemijos plitimu. 2020 m. gruodžio 5 d. kitomis nacionalinėmis priemonėmis buvo sustabdytas traukinio mašinistų sveikatos ir psichologinių patikrinimų vykdymas pandemijos metu, taigi ir būtinybė šiuose patikrinimuose dalyvauti asmeniškai, tačiau tik iki 2021 m. sausio 31 d.;
                  
               
                     (19)
                  
                  
                     Lenkijos teigimu, nuo 2021 m. vasario 1 d. vėl pradėjus vykdyti šiuos patikrinimus, atsirado labai daug traukinio mašinistu, kuriems reikėtų per labai trumpą laiką atlikti periodinius patikrinimus ir atnaujinti savo pažymėjimus. Šiuo metu toje valstybėje narėje yra daug dar neatliktų periodinių patikrinimų, kurie susikaupė dėl traukinio mašinistų periodinių sveikatos ir psichologinių patikrinimų sustabdymo;
                  
               
                     (20)
                  
                  
                     be to, nors galimybė atlikti periodinius traukinio mašinistų sveikatos ir psichologinius patikrinimus buvo atnaujinta, dėl to, kad vis dar taikomos saugaus atstumo laikymosi priemonės, taip pat dėl ribotų medicinos tarnybų pajėgumų (dalis tos valstybės narės medikų buvo perkelti padėti kovoti su COVID-19 pandemija) vis dar kyla didelių sunkumų atliekant šiuos patikrinimus;
                  
               
                     (21)
                  
                  
                     be to, tos pačios priemonės taip pat buvo taikomos vykdant kitų geležinkelių darbuotojų mokymus ir patikrinimus, o dėl to taip pat turėtų sumažėti atitinkamų subjektų pajėgumas per nustatytus terminus atlikti periodinius traukinio mašinistų patikrinimus;
                  
               
                     (22)
                  
                  
                     remiantis Lenkijos pateikta informacija, nepaisant to, kad pandemijos raida palanki, neatidėliotinos priemonės dar nepanaikintos ir virusas vis dar laikomas pavojingu. Nors esant dabartinei padėčiai galima pamažu gaivinti ekonomiką ir palaipsniui grįžti prie normalios padėties, vis dar kyla realus pavojus, kad gali kilti ketvirta ligos banga, ypač atsižvelgiant į tai, kad yra naujų viruso atmainų;
                  
               
                     (23)
                  
                  
                     Lenkijos teigimu, atsižvelgiant į neaiškumą dėl šalies epidemiologinės padėties, prašymas pratęsti terminus ilgiausiam leidžiamam šešių mėnesių laikotarpiui yra būtinas. Remiantis tos valstybės narės pateikta informacija, pratęsimas trumpesniam nei šešių mėnesių laikotarpiui taip pat neleistų stabilizuoti traukinio mašinisto profesijos grupės padėties arba išvengti patikrinimų sankaupos, nes ne visi mašinistai galėtų juos atlikti per trumpesnį laikotarpį;
                  
               
                     (24)
                  
                  
                     remiantis Lenkijos pateikta informacija, visos tos valstybės narės geležinkelio įmonės ir infrastruktūros valdytojai vis dar taiko savo saugos valdymo sistemas (toliau – SVS), kuriomis užtikrinamas tinkamas geležinkelių transporto saugos lygis. Be to, šios valstybės narės teigimu, visos procedūros, kuriomis užtikrinamas aukštas geležinkelių eismo saugos lygis pagal SVS, lieka nepakitusios, todėl dėl aptariamų dokumentų galiojimo pratęsimo niekaip negali padidėti rizika geležinkelių transporto saugai. Todėl prašomas pratęsimas neturėtų kelti neproporcingos rizikos transporto saugai ir saugumui;
                  
               
                     (25)
                  
                  
                     todėl Lenkijai turėtų būti leista pratęsti Reglamento (ES) 2021/267 9 straipsnio 1 ir 2 dalyse, 10 straipsnio 1 ir 2 dalyse bei 11 straipsnio 1 ir 2 dalyse nurodytus laikotarpius nuo 2020 m. rugsėjo 1 d. iki 2021 m. birželio 30 d.;
                  
               
                     (26)
                  
                  
                     Lenkija sutiko, kad šis sprendimas būtų priimtas ir apie jį būtų pranešta anglų kalba,
                  
               PRIĖMĖ ŠĮ SPRENDIMĄ:
         
            1 straipsnis
            Lenkijai leidžiama Reglamento (ES) 2021/267 9 straipsnio 1 ir 2 dalyse, 10 straipsnio 1 ir 2 dalyse ir 11 straipsnio 1 ir 2 dalyse nurodytą laikotarpį nuo 2020 m. rugsėjo 1 d. iki 2021 m. birželio 30 d. pratęsti šešiais mėnesiais.
         
         
            2 straipsnis
            Šis sprendimas skirtas Lenkijos Respublikai.
         
         
            Priimta Briuselyje 2021 m. liepos 9 d.
            
               
                  Komisijos vardu
               
               Adina-Ioana VĂLEAN
               
                  Komisijos narė
               
            
         
         
            (1)  OL L 60, 2021 2 22, p. 1.
         
            (2)  2016 m. gegužės 11 d. Europos Parlamento ir Tarybos direktyva (ES) 2016/798 dėl geležinkelių saugos (OL L 138, 2016 5 26, p. 102).
         
            (3)  2004 m. balandžio 29 d. Europos Parlamento ir Tarybos direktyva 2004/49/EB dėl saugos Bendrijos geležinkeliuose ir iš dalies pakeičianti Tarybos direktyvą 95/18/EB dėl geležinkelio įmonių licencijavimo bei Direktyvą 2001/14/EB dėl geležinkelių infrastruktūros pajėgumų paskirstymo, mokesčių už naudojimąsi geležinkelių infrastruktūra ėmimo ir saugos sertifikavimo (Saugos geležinkeliuose direktyva) (OL L 164, 2004 4 30, p. 44).